Eskom-ondersoek gaan Gupta-broers dagvaar | Maroela Media
Die parlementêre ondersoek oor Eskom het Dinsdag besluit om die Gupta-broers, voormalige president Jacob Zuma se seun Duduzane, en voormalige voorsitter van die SAL Dudu Myeni, te dagvaar om te kom getuig.
Die persone is genooi om op 13 Maart voor die komitee te getuig, maar hulle het versuim om op te daag.
Myeni beweer sy het gesondheidsprobleme en kan nie oor lang afstande reis nie. Sy het versuim om 'n doktersbrief in te dien.
Die Gupta-broers, wat na bewering miljarde rand van Suid-Afrikaanse staatsondernemings afgerokkel het, het die komitee laat weet dat hulle nie tans in die land is nie.
Die komitee ondersoek bewerings van wanbestuur en korrupsie by Eskom sedert verlede jaar. Die komitee het Dinsdag die besluit om hulle te dagvaar agter geslote deure geneem.